Magaqa-fluitjieblaser geskietSindiso Magaqa (Foto: ANA) Thabiso Zulu, een van die fluitjieblasers in die Sindiso Magaqa-moordsaak, is Saterdagaand in Pietermaritzburg in KwaZulu-Natal in die arm geskiet. “Hulle het my gekry, maar die stryd duur voort. Ek is swak en voel verraai deur die staat,” het Zulu vanoggend gesê. Zulu is ná die voorval na ŉ hospitaal gehaas vir mediese behandeling en sedertdien ontslaan. Hy is tans op ŉ “veilige plek”, sê vriende van hom wat verkies om anoniem te bly. Maroela Media het vroeër berig Zulu, ŉ lid van die ANC, teenkorrupsie-aktivis en vriend van Magaqa, het saam met Les Stuta, ŉ beampte by Harry Gwala-munisipaliteit, die beweerde motief vir Magaqa se sluipmoordaanval aan die lig gebring. Magaqa was die voormalige sekretaris-generaal van die ANC-jeugliga en raadslid by uMzimkhulu-munisipaliteit tydens sy afsterwe. Magaqa is in Julie 2017 saam met sy kollegas Nontsikelelo Mafa en Jabu Msiya in die uMzimkhulu-gebied geskiet. Hy is in September 2017 oorlede weens komplikasies van verskeie skietwonde. Mafa en Msiya het albei die aanval oorleef. Sedert Zulu en Stuta die bewerings van korrupsie tydens Magaqa se begrafnis bekend gemaak het, het hulle verskeie doodsdreigemente ontvang. Hulle het die polisie genader vir bystand en is van bakboord na stuurboord gestuur. Zulu het uiteindelik die Openbare Beskermer genader.